Document ID: 32004D0653

ΑΠΌΦΑΣΗ ΤΗΣ ΕΠΙΤΡΟΠΉΣ
της 16ης Σεπτεμβρίου 2004
για την τροποποίηση της απόφασης 2001/376/ΕΚ για την αποστολή κρεατοστεαλεύρων προέλευσης θηλαστικών και συναφών προϊόντων από την Πορτογαλία
[κοινοποιηθείσα υπό τον αριθμό Ε(2004) 3463]
(Κείμενο που παρουσιάζει ενδιαφέρον για τον ΕΟΧ)
(2004/653/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
Εκτιμώντας τα ακόλουθα:
(1)
Η απόφαση 2001/376/ΕΚ της Επιτροπής, της 18ης Απριλίου 2001, περί των μέτρων που κατέστησαν αναγκαία από την επέλευση της σπογγώδους εγκεφαλοπάθειας των βοοειδών στην Πορτογαλία και της εφαρμογής ενός εξαγωγικού συστήματος με χρονολογική βάση (3), περιέχει ορισμένες διατάξεις που θεσπίστηκαν με σκοπό την προστασία από τη σπογγώδη εγκεφαλοπάθεια των βοοειδών (ΣΕΒ) λόγω της αιφνίδιας εκδήλωσης της εν λόγω νόσου στην Πορτογαλία.
(2)
Η εν λόγω απόφαση θεσπίζει ειδικούς κανόνες που κατέστησαν αναγκαίοι λόγω της επέλευσης της ΣΕΒ στην Πορτογαλία, που περιλαμβάνουν την απαγόρευση της αποστολής κρεαταλεύρων, οστεαλεύρων και κρεατοστεαλεύρων προέλευσης θηλαστικών καθώς και ζωοτροφών και λιπασμάτων που περιέχουν τέτοια προϊόντα («κρεατοστεάλευρα και συναφή προϊόντα») από το εν λόγω κράτος μέλος σε άλλα κράτη μέλη ή τρίτες χώρες.
(3)
Ωστόσο, η απόφαση 2001/376/ΕΚ προβλέπει ότι η Πορτογαλία μπορεί, κάτω από ορισμένους όρους, να επιτρέπει την αποστολή κρεατοστεαλεύρων και συναφών προϊόντων σε άλλα κράτη μέλη που έχουν δώσει την έγκρισή τους.
(4)
Ο κανονισμός (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (4), καθορίζει τους όρους για την κατάταξη σε κατηγορίες, τη συλλογή, τη μεταφορά, τη διάθεση, τη μεταποίηση, τη χρησιμοποίηση και την προσωρινή αποθήκευση ζωικών υποπροϊόντων. Σύμφωνα με τον εν λόγω κανονισμό, το κρεατοστεάλευρο και τα συναφή προϊόντα, τα οποία περιέχουν υλικό από ζώα για τα οποία υπάρχουν υπόνοιες ή έχει επιβεβαιωθεί ότι έχουν προσβληθεί από ΣΕΒ ή από ζώα τα οποία θανατώθηκαν στο πλαίσιο μέτρων εξάλειψης της ΣΕΒ, πρέπει να διατίθενται ως απόβλητα με αποτέφρωση ή συναποτέφρωση σε εγκεκριμένη μονάδα αποτέφρωσης ή συναποτέφρωσης.
(5)
Η Πορτογαλία δεν έχει επαρκείς δυνατότητες για την αποτέφρωση ή συναποτέφρωση του κρεατοστεαλεύρου και των συναφών προϊόντων που προέρχονται από ζώα για τα οποία υπάρχουν υπόνοιες ή έχει επιβεβαιωθεί ότι έχουν προσβληθεί από ΣΕΒ ή από ζώα τα οποία θανατώθηκαν στο πλαίσιο μέτρων εξάλειψης της ΣΕΒ. Η συσσώρευση αποθεμάτων του υλικού αυτού θα μπορούσε να θέσει σε κίνδυνο τη δημόσια υγεία και την υγεία των ζώων.
(6)
Είναι απαραίτητο να τροποποιηθούν οι όροι που προβλέπονται στην απόφαση 2001/376/ΕΚ για την αποστολή κρεατοστεαλεύρων και συναφών προϊόντων από την Πορτογαλία. Ως εκ τούτου, η εν λόγω απόφαση πρέπει να τροποποιηθεί ανάλογα.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα ΙΙ της απόφασης 2001/376/ΕΚ τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 16 Σεπτεμβρίου 2004.

Labels: 3
18
17
6